Broj: 711-I-1252-P-92/20-06-11

Zagreb, 11. rujna 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv dužnosnice Ivane Buljan Ajelić, zamjenice Pravobraniteljice za djecu,** na 97. sjednici, održanoj dana 11. rujna 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Ivane Buljan Ajelić, zamjenice Pravobraniteljice za djecu, neće se pokrenuti, s obzirom da iz prikupljenih podataka povodom prijave zaprimljene 11. ožujka 2019.g., u kojoj se navode okolnosti postupanja Pravobraniteljice za djecu povodom pritužbi na rad Poliklinike za zaštitu djece i mladih Grada Zagreba, u kojoj ustanovi funkciju ravnateljice obnaša majka dužnosnice, ne proizlazi da je u postupanju prijavljene dužnosnice došlo do moguće povrede odredbi ZSSI-a.**

Obrazloženje

Dana 11. ožujka 2020.g. Povjerenstvo je zaprimilo neanonimnu prijavu u kojoj se navodi kako je dužnosnica Ivana Buljan Ajelić, zamjenica Pravobraniteljice za djecu, u sukobu interesa, budući da Pravobraniteljica za djecu odlučuje o pritužbama protiv Poliklinike za zaštitu djece i mladih Grada Zagreba, u kojoj njezina majka obnaša dužnost ravnateljice. Dana 14. travnja 2020.g., 4. kolovoza 2020.g., isti podnositelj podnio je novu prijavu, koja je sadržajno u bitnom istovjetna već podnesenoj.

Uvidom u Registar dužnosnika, koji ustrojava i vodi Povjerenstvo, utvrđeno je da Ivana Buljan Ajelić obnaša dužnost zamjenice Pravobraniteljice za djecu od 18. svibnja 2018.g. Na temelju članka 3. stavka 1. podstavka 15. ZSSI-a, pravobranitelj za djecu i njegovi zamjenici jesu dužnosnici u smislu ZSSI-a. Stoga je i Ivana Buljan Ajelić, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Povjerenstvo je povodom zaprimljene prijave zatražio i prikupilo relevantne podatke i dokumentaciju kako bi ispitao osnovnost navoda u prijavi, odnosno upućuju li isti na moguću povredu odredbi ZSSI-a.

Uvidom u Sudski registar Trgovačkog suda u Zagrebu utvrđeno je da je pod MBS: 080436459 upisana ustanova Poliklinika za zaštitu djece i mladih Grada Zagreba, OIB: 81725888904. Osnivač navedene ustanove je Grad Zagreb, a kao osoba ovlaštena za zastupanje upisana je dr.sc. Gordana Buljan-Flander, obnašateljica dužnosti ravnatelja – zastupa ustanovu samostalno i pojedinačno.

Člankom 4. stavkom 5. ZSSI-a propisano je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Stoga se majka dužnosnice smatra s dužnosnicom povezanom osobom u smislu ZSSI-a te je dužnosnica o navedenoj okolnosti dužna voditi računa u obnašanju dužnosti, kako se ne bi našla u situaciji koja predstavlja povredu neke od odredbi ZSSI-a.

Povjerenstvo je zatražilo očitovanje i dokumentaciju Pravobraniteljice za djecu u vezi okolnosti koje se navode u predmetnoj prijavi. Povjerenstvo je tako zatražilo očitovanje je li Pravobraniteljica za djecu, u razdoblju od svibnja 2018.g, do danas, vodila postupke iz nadležnosti Pravobraniteljice (povodom pritužbi ili po drugoj osnovi) protiv ustanove Poliklinika za zaštitu djece i mladih Grada Zagreba te je li u njima, na bilo koji način, sudjelovala zamjenica Pravobraniteljice za djecu Ivana Buljan Ajelić.

Pravobraniteljica za djecu je dana 26. kolovoza 2020.g. dostavila očitovanje u kojem se navodi kako Pravobraniteljica za djecu štiti, prati i promiče prava i interese djece na temelju Ustava Republike Hrvatske, međunarodnih ugovora, obvezujućih pravnih akata Europske unije i zakona. Sukladno članku 7. Zakona o pravobranitelju za djecu („Narodne novine“, broj: 73/17.) pravobranitelj za djecu: prati usklađenost zakona i drugih propisa u Republici Hrvatskoj koji se odnose na zaštitu prava i interesa djece s odredbama Ustava Republike Hrvatske, UN-ove Konvencije o pravima djeteta, Fakultativnog protokola uz UN-ovu Konvenciju o pravima djeteta glede uključivanja djece u oružane sukobe, Fakultativnog protokola uz UN-ovu Konvenciju o pravima djeteta o prodaji djece, dječjoj prostituciji i dječjoj pornografiji, Fakultativnog protokola uz UN-ovu Konvenciju o pravima djeteta o postupku povodom pritužbi i drugih međunarodnih akata koji se odnose na zaštitu prava i interesa djece; prati izvršavanje obveza Republike Hrvatske koje proizlaze iz UN-ove Konvencije o pravima djeteta, Fakultativnog protokola uz UN-ovu Konvenciju o pravima djeteta glede uključivanja djece u oružane sukobe, Fakultativnog protokola uz UN-ovu Konvenciju o pravima djeteta o prodaji djece, dječjoj prostituciji i dječjoj pornografiji, Fakultativnog protokola uz UN-ovu Konvenciju o pravima djeteta o postupku povodom pritužbi i drugih međunarodnih akata koji se odnose na zaštitu prava i interesa djece; prati primjenu svih propisa koji se odnose na zaštitu prava i interesa djece; prati povrede pojedinačnih prava djece i proučava opće pojave i načine povreda prava i interesa djece; zalaže se za zaštitu i promicanje prava i interesa djece s teškoćama u razvoju; predlaže poduzimanje mjera za izgradnju cjelovitog sustava zaštite i promicanja prava i interesa djece te za sprječavanje štetnih djelovanja koja ugrožavaju prava i interese djece; obavještava javnost o stanju prava djece i obavlja druge poslove određene ovim Zakonom.

U očitovanju se dalje navodi kako Pravobraniteljica za djecu nema ovlasti rješavanja pojedinačnih slučajeva povrede prava djece, niti zastupanja stranaka u postupku, ne može donositi odluke o sadržajima roditeljske skrbi i drugim pitanjima koji su u nadležnosti suda odnosno drugih tijela niti kontrolirati rad tijela i sudova, kao niti prosuđivati, ocjenjivati i tumačiti njihove odluke. Pravobraniteljica za djecu na razini općenitosti, prati rad nadležnih tijela uočavajući probleme koji se u ostvarivanju prava djece pojavljuju te ukazujući na njih, traži njihovo sustavno rješavanje. Sukladno svojim zakonskim ovlastima, pravobraniteljica za djecu povodom obraćanja stranaka odnosno zaprimljenih pritužbi najčešće traži od nadležnog/ih tijela izvješće o poduzetim mjerama za sprečavanje štetnih djelovanja koja ugrožavaju prava i interese djece kako bi utvrdili jesu li poduzete odgovarajuće mjere zaštite djeteta i pratili njihov rad, ne zadirući pri tom u njihovu samostalnost u odlučivanju i bez mogućnosti provođenja nadzora nad njihovim radom. U obavljanju poslova iz svoga djelokruga pravobraniteljica za djecu je ovlaštena upozoravati, predlagati i davati preporuke. Tijela državne uprave, jedinice lokalne i područne (regionalne) samouprave, kao i pravne i fizičke osobe obvezni su surađivati s pravobraniteljicom za djecu i na njezin zahtjev podnositi izvješća i odgovarati na upite. Ako tijela ne postupe u propisanom roku prema traženju pravobraniteljice za djecu, ona o tome obavještava tijelo koje obavlja nadzor nad njihovim radom.

Vezano uz predmetno traženje navodi se kako je Ured pravobraniteljice za djecu, u razdoblju od svibnja 2018.g. do danas, postupao povodom pritužbi na postupanje i odluke Poliklinike za zaštitu djece i mladih Grada Zagreba koje je podnijela osoba nezadovoljna procjenom, nalazima i odlukama nadležnih tijela (Centra za socijalnu skrb i Poliklinike za zaštitu djece i mladih Grada Zagreba) pri odlučivanju o sadržajima roditeljske skrbi u predmetu razvoda braka. U prilogu očitovanja dostavljena je dokumentacija u predmetu koji se vodi s ciljem zaštite prava i interesa djece, iz koje je razvidno postupanje Ureda pravobraniteljice za djecu.

Iz dostavljene dokumentacije razvidno je kako u rješavanju konkretnog predmeta nije sudjelovala zamjenica pravobraniteljice za djecu Ivana Buljan Ajelić. U očitovanju se navodi kako, s obzirom da je zamjenica pravobraniteljice za djecu u krvnom srodstvu s ravnateljicom Poliklinike za zaštitu djece i mladih Grada Zagreba, pravobraniteljica za djecu kao čelnica Ureda pravobranitelja za djecu, a i sama zamjenica pravobraniteljice vode računa da ista nije uključena u bilo koji postupak odnosno predmet koji vodi ovaj Ured, a koji bi se odnosio na postupanje i pritužbe na rad Poliklinike za zaštitu djece i mladih Grada Zagreba, kako bi se izbjegli bilo kakvi eventualni razlozi koji bi mogli dovesti u sumnju nepristranost i objektivnost u postupanju.

U očitovanju se dalje navodi kako su u Uredu pravobraniteljice za djecu ustrojene dvije službe: Služba za stručne poslove i Služba za opće poslove. Ivana Buljan Ajelić kao zamjenica pravobraniteljice za djecu ovlaštena je za vođenje Službe za opće poslove, u čijem je djelokrugu rada obavljanje poslova u vezi sa zapošljavanjem i ostvarivanjem prava i obveza iz radnog odnosa, poslova vezanih uz službeničke odnose te razvoj i upravljanje ljudskim potencijalima; obavljanje računovodstvenih, knjigovodstvenih i financijsko-planskih poslova te nabave roba, radova i usluga; uredsko poslovanje; odnosi s javnošću; uspostava i održavanje informacijskog sustava te opći, tehnički i drugi pomoćni poslovi. S druge strane, u djelokrugu rada Službe za stručne poslove je obavljanje stručnih poslova Ureda, među kojima i praćenje primjene propisa koji se odnose na zaštitu prava i interesa djece, praćenje povrede pojedinačnih prava djece i proučavanje općih pojava i načina povreda prava i interesa djece; izrada nacrta upozorenja, preporuka i prijedloga, izrada prijedloga za poduzimanje mjera za izgradnju cjelovitog sustava zaštite i promicanja prava i interesa djece te za sprječavanje štetnih djelovanja koja ugrožavaju prava i interese djece. Budući da je za vođenje Službe za stručne poslove ovlaštena druga zamjenica pravobraniteljice za djecu, mr. sc. Marija Gabelica Supljika, razvidno je da je već i samom raspodjelom ovlasti za vođenje službi unutar Ureda izbjegnuta mogućnost sudjelovanja zamjenice pravobraniteljice za djecu Ivane Buljan Ajelić u postupcima, odnosno predmetima povodom pritužbi na rad institucija u sustavu.

Slijedom svega navedenog, Povjerenstvo zaključuje kako dužnosnica Ivana Buljan Ajelić obnaša dužnost u tijelu javne vlasti koje u nadležnosti, između ostalog, ima i postupanje povodom obraćanja stranaka odnosno zaprimljenih pritužbi protiv nadležnih tijela u vezi poduzetih mjera za sprečavanje štetnih djelovanja koja ugrožavaju prava i interese djece. Tijela su obvezna surađivati s pravobraniteljicom za djecu i na njezin zahtjev podnositi izvješća i odgovarati na upite. Ako tijela ne postupe u propisanom roku prema traženju pravobraniteljice za djecu, ona o tome obavještava tijelo koje obavlja nadzor nad njihovim radom. Majka dužnosnice obnaša dužnost ravnateljice u ustanovi koja se bavi i specijalističko-konzilijarnom zdravstvenom zaštitom djece u djelatnostima pedijatrije, neurologije, psihijatrije, dijagnostika i medicinska rehabilitacija djece. S obzirom da se majka dužnosnice, kao član obitelji dužnosnice, smatra s dužnosnicom povezanom osobom u smislu odredbi ZSSI-a ukazuje se ovim putem dužnosnici da je o navedenoj okolnosti dužna voditi računa u obnašanju dužnosti, kako se ne bi našla u situaciji koja predstavlja povredu neke od odredbi ZSSI-a.

Povodom konkretne prijave Povjerenstvo je utvrdilo kako dužnosnica Ivana Buljan Ajelić od stupanja na navedenu dužnost nije bila uključena u bilo koji postupak odnosno predmet koji vodi Pravobraniteljica za djecu, a koji bi se odnosio na postupanje i pritužbe na rad Poliklinike za zaštitu djece i mladih Grada Zagreba, slijedom čega se utvrđuje kako ne postoje okolnosti koje bi ukazivale da je u postupanju prijavljene dužnosnice došlo do moguće povrede odredbi ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Ivana Buljan Ajelić, elektroničkom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana